
Zadeva: Pobuda za ustanovitev Krajevne skupnosti Šared.
Krajani KS Korte so dne 19.09.2008 na župana naslovili pisno pobudo za ustanovitev Krajevne skupnosti Šared v skladu s 3. odstavkom 18. člena Zakona o lokalni samoupravi (Uradni list RS, št. 94/2007 – UPB3).
Na pobudo se je podpisalo 107 krajanov.
3. odstavek 18. člena Zakona o lokalni samoupravi določa, da pobudo za ustanovitev ožjih delov občine ali za spremembo njihovih območij lahko da zbor krajanov ali s statutom določeno število prebivalcev dela občine. Druga alinea prvega odstavka statuta Občine Izola (Uradne objave, št. 15/99, 8/00 in 8/05 določa, da pobudo za ustanovitev krajevne skupnosti ali za spremembo območja lahko poda najmanj 5 odstotkov volilnih upravičencev z območja krajevne skupnosti na območju katere se predlagajo spremembe, kar za konkretno krajevno skupnost pomeni 87 volivcev od vseh 1732 volilnih upravičencev v krajevni skupnosti.

Nadalje krajani utemeljujejo, da vaška skupnost Šared predstavlja zaokroženo celoto z bogatim družabnim in kulturnim življenjem, obstoječa KS Korte pa zaradi velikosti njihovih potreb ne more zaznavati in nanje reagirati. Zaradi navedenega so vaščani Šareda na zboru krajanov dne 16.9.2008 sklenili, da bodo naloge krajevne skupnost lažje in racionalnejše izvajali v lastni krajevni skupnosti. 
18. člen Zakona o lokalni samoupravi v 3. odstavku določa, da se mora občinski svet na pobudo krajanov za ustanovitev ožjih delov občine ali spremembo njihovih območij obveznost odzvati. V 4. odstavku določa, da mora občinski svet na zborih krajanov ali na referendumu ugotoviti interes prebivalcev posameznih območij v občini, kjer naj bi bili ustanovljeni ožji deli občine, ugotavljanje interesa pa se nanaša na ime ali območje ožjega dela občine. 

Glede na to, da so vaščani Šareda na zboru dne 16.09.2008 zbrali zadostno število glasov, in sicer 107, je pogoj za obvezno obravnavo občinskega sveta izpolnjen. 

2. odstavek 14. člena Statuta Občine Izola določa, da mora pobuda krajevne skupnosti vsebovati točen naziv ter območje nove krajevne skupnosti. Pobuda mora biti utemeljena s stališča zemljepisnih, zgodovinskih, gospodarskih, upravnih, kulturnih in drugih  značilnosti območja, na katerem se ustanavlja krajevna skupnost. 
Podpisniki pobude tega niste storili, vendar je zaradi roka, ki je določen v 16. členu Statuta, Občinski svet dolžan pobudo obravnavati v roku 60 dni. Pobuda je bila na Občini Izola prejeta 03.10.2008. 

2. odstavek 16. člena določa, da mora občinski svet v primeru, da je pobuda nepopolna zahtevati d pobudnika dopolnitev pobude.
Župan zato predlaga Občinskemu svetu, da pobudo vaščanov za ustanovitev krajevne skupnosti Šared obravnava in jih pozove k dopolnitvi vloge z natančno navedbo manjkajočih podatkov, torej točnim nazivom ter območjem nove krajevne skupnosti, utemeljitvijo s stališča zemljepisnih, zgodovinskih, gospodarskih, upravnih, kulturnih in drugih značilnosti območja, na katerem se ustanavlja krajevna skupnost. 

Lep pozdrav.
             






         Župan

         






dr. Tomislav KLOKOČOVNIK l.r.

Na podlagi 3. odstavka 18. člena Zakona o lokalni samoupravi (Uradni list RS, št. 94/2007 – UPB3) in 16. člena Statuta Občine Izola (Uradne objave, št. 15/99, 8/00 in 8/05) je Občinski svet Občine Izola na pobudo krajanov za ustanovitev Krajevne skupnosti Šared,  na svoji ____redni seji dne_________ sprejel naslednji

S  K  L E  P

                                                                            1.

Občinski svet Občine Izola je obravnaval pobudo krajanov z dne 03.10.2008 za ustanovitev Krajevne skupnosti Šared in ugotavlja, da pobuda ni popolna.

2.

V skladu z 2. odstavkom 14. člena statuta Občine Izola se pobudnika poziva, da v roku 14 dni pobudo dopolni  z natančno navedbo manjkajočih podatkov in sicer s točnim nazivom ter območjem nove krajevne skupnosti, utemeljitvijo s stališča zemljepisnih, zgodovinskih, gospodarskih, upravnih in drugih značilnostih območja, na katerem se ustanavlja krajevna skupnost.

3.

Ta sklep velja takoj.

                                                                                                  Ž u p a n

                                                                               Dr. Tomislav KLOKOČOVNIK
